Egpaar van SA sterf tydens eilandvakansie | Maroela Media
Fatima Turner en Victor Allers tydens hul eilandvakansie. (Foto: Facebook)
'n Suid-Afrikaanse man en sy vrou is Maandag tydens hul vakansie op die Indonesiese eiland Bali dood.
Die boot waarop die egpaar was, het omgeslaan en hulle het vermoedelik verdrink.
Victor Allers (43) van Despatch in die Oos-Kaap was die afgelope ses jaar met die Brasiliaan Fatima Turner (48) getroud. Fatima het die afgelope tien jaar in Suid-Afrika gewoon en die egpaar het sowat twee weke gelede met vakansie vertrek.
Die plan was om tussen verskillende eilande te reis, vertel Brenda Viljoen, Victor se ma, Woensdag aan Maroela Media.
"Hulle het 'n wonderlike tyd gehad. Dit was net fantasties. Victor het elke dag vir my die mooiste foto's van hul vakansie aangestuur. Dit voel onwerklik. Toe ek vanoggend op my foon kyk en daar is nie 'n boodskap nie, het ek gecrack."
Brenda vertel dat die egpaar veronderstel was om op 23 September van hul vakansie terug te keer. Nooit sou sy dink dat haar kind nie lewend van dié idilliese vakansie sou terugkeer nie.
Hoewel die besonderhede rakende Victor en Fatima se dood in dié stadium onduidelik is, word daar vermoed dat hulle Maandag omstreeks 14:00 Suid-Afrikaanse tyd op die water uitgegaan het.
"Niemand is eintlik seker wat gebeur het nie, maar Fatima was 'n baie verantwoordelike vrou en sy sou nie op 'n boot geklim het as die water onstuimig was nie. Ons vermoed dat 'n fratsgolf die boot omgeslaan het," vertel Brenda.
Brenda Viljoen by haar seun Victor Allers. (Foto: Facebook)
Die kaptein het 'n reddingsbaadjie aangehad en het die voorval oorleef. Victor en Fatima het egter nie reddingsbaadjies aangehad nie en waarskynlik probeer swem nadat die boot omgeslaan het, maar moeg geword en uiteindelik verdrink.
Luidens berigte het die boot in die water naby Devil's Tear Cove by die Nusa Lembongan-eiland omgeslaan.
"Hul liggame is na 'n hospitaal geneem en hulle is daar dood verklaar."
Brenda vertel dat sy omstreeks 18:00 die oproep ontvang het om haar in kennis te stel van haar seun se dood. "Ek was histeries, maar is nou kalm. Ek weet dit gaan hom nie terugbring nie. Hulle was ontsettend lief vir mekaar. Dit was die Here se bestiering dat hulle saam oorlede is. Die een sou nie sonder die ander een klaarkom nie," sê sy.
Victor en Fatima laat elkeen 'n seun uit vorige huwelike na.
Volgens Brenda kon daar nog geen begrafnisreëlings bevestig word nie aangesien die oorskot nog na Suid-Afrika gebring moet word.
Maroela Media het die departement van internasionale betrekkinge en samewerking (Dirco) vir kommentaar genader en wag op terugvoer.
Baie jammer tannie, sterkte ek bid dat die Here jou sal toe vou met sy liefde
Mag Liewe Jesus jou troos tannie. 2 Mooi mense! Baie sad..maar beter altwee saam weg…
Rob ja, en nou???????? Die kaptein moes met die vertrek gesorg het dat alle persone reddingsbaadjies aangehad het, en dat alle veiligheidsmaatreels in plek is.